**Volcanoes nasjonalpark** (kinyarwanda: *Pariki y’Igihugu y’Ibirunga*, fransk: *Parc National des Volcans*, engelsk: *Volcanoes National Park*) er en nasjonalpark i Virungafjellene nordøst i Rwanda, ved grensen mot Den demokratiske republikken Kongo og Uganda. Parken dekker et område på ca. 160 km², og består i hovedsak av regnskog. Fem av de åtte vulkanene i Virungafjellene, Karisimbi, Bisoke, Muhabara, Gahinga og Sabyinyo, ligger i parken. Volcanoes nasjonalpark grenser mot Virunga nasjonalpark i Kongo og Mgahinga Gorilla nasjonalpark i Uganda. Parken ble opprettet i 1925, og er kjent for sin bestand av fjellgorilla (*Gorilla beringei beringei*).

Flora og fauna
--------------

Fjellgorilla med unge i nasjonalparken.
Volcanoes nasjonalpark består hovedsakelig av regnskog med en undervegetasjon som domineres av bambus (hovedsakelig *Yushania alpina*). På vulkanenes topper som ligger 4300 til 4500 meter over havet er det sumpområder, samt noen mindre innsjøer. I parkens nedre deler som ligger 2500 meter over havet, består undervegetasjonen stort sett av busklignende planter fra slekten *Neoboutonia*, i stedet for bambus. Det dominerende treet i regnskogen er *Hagenia abyssinica*.

Parken er mest kjent for fjellgorillaen (*Gorilla beringei beringei*), og foruten den lever forskjellige andre pattedyr i nasjonalparken, inkludert gullmarekatt (*Cercopithecus kandti*), flekkhyene (*Crocuta crocuta*), afrikabøffel (*Syncerus caffer*) og buskbukk (*Tragelaphus scriptus*). I sjeldne tilfeller besøkes dalene av elefanter. 178 forskjellige fuglearter er registrert i nasjonalparken, inkludert 13 arter og 16 underarter som er endemiske for Virunga- og Rwenzorifjellene.

Historie
--------

Nasjonalparken ble opprettet i 1925 for å verne områdets gorillaer fra krypskyttere, og besto av et lite område mellom Karisimbi, Bisoke og Mikeno. Den var den aller første nasjonalparken i Afrika. I 1929 ble parken utvidet videre innover i Rwanda, og inn i Belgisk Kongo, for å danne *Albert nasjonalpark*. Nasjonalparken dekket et stort område på 8090 km², og ble styrt av Belgia som kontrollerte begge koloniene. I 1958 ble 700 hektar av parken ryddet for menneskelig bosetting, og mellom 1969 og 1973 ble 1050 hektar ryddet for å dyrke *Pyrehtrum*.

Parken ble senere basen for den amerikanske naturforskeren Dian Fossey som forsket på gorillaer. Hun ankom i 1967 og opprettet Karisoke Research Center mellom Karisimbi og Visoke. Fra da av tilbrakte hun mesteparten av tiden i parken, og tiltakene som er utført for å beskytte fjellgorillaene mot utryddelse tilskrives i stor grad henne. Hun ble angrepet og myrdet i sitt eget hjem i 1985, trolig av krypskytterne som hun hadde brukt livet sitt på å kjempe mot.

Referanser
----------

1. 1 2  «Welcome to Volcanoes National Park» **(engelsk)**. Volcanoes National Park. Besøkt 7. september 2020.
2. 1 2 3  «About Park» **(engelsk)**. Volcanoes National Park. Besøkt 7. september 2020.
3. ↑  «Chap VI. Forest and protected areas» **(engelsk)**. Rwanda State of Environment and Outlook Report. Besøkt 7. september 2020.
4. ↑  Briggs, Philip; Booth, Janice (2001). *Rwanda: The Bradt Travel Guide*. Bradt Travel Guides. s. 172. ISBN 1-84162-034-3.

Eksterne lenker
---------------

* (en) Volcanoes National Park – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** LCCN **·** GeoNames
 |